	[image: image1.jpg]



	OBČINA IZOLA – COMUNE DI ISOLA

župan – IL SINDACO 

Sončno nabrežje 8 – Riva del Sole 8

6310 Izola – Isola

Tel: 05 66 00 100, Fax: 05 66 00 110

E-mail: posta.oizola@izola.si
Web: http://www.izola.si/


Številka:  350-05-21/2004
Datum:    14.9.2005


OBČINSKI SVET

Na podlagi Zakona o urejanju prostora (=ZUreP-1; Ur.list RS, št. 110/2002, 8/2003) ter 56.člena Statuta občine Izola (Uradne objave, št.15/99, 8/00, 8/05) predlagam občinskemu svetu v obravnavo in sprejem

predlog lokacijskega načrta Belvedere
OBRAZLOŽITEV 

Ureditveno območje lokacijskega načrta Belvedere  (v nadaljevanju LN) obsega območje sedanjega hotelskega kompleksa Belvedere in površine jugozahodno od sedanjega bazena. 

Po planskih aktih občine Izola
 je obravnavano območje v planski celoti ZT7/1 s pretežno namensko rabo: turizem, rekreacija, zelene površine, prometna in komunalna infrastruktura. S planom predvidene naloge v zvezi z urejanjem prostora v tem območju so sanacija obstoječih turističnih objektov, gradnja turističnih objektov, razširitev športnih in rekreacijskih objektov in ureditev avtokampa. 

Sedaj se območje ureja s Prostorskimi ureditvenimi pogoji Belvedere (Uradne objave občine Izola št. 2/00).

Z namenom, da se v območju kompleksa Belvedere izvedejo ureditve in gradnje za dopolnitev, izboljšanje in razširitev ponudbe hotelskega kompleksa, novih športno - rekreacijskih površin ter gradnja in rekonstrukcija komunalne in prometne infrastrukture, je podjetje Belvedere hoteli in turizem d.o.o., Veliki trg 11, 6310 Izola (v nadaljevanju: Pobudnik) za izdelavo lokacijskega načrta Belvedere z dne 24.11.2004. 
Na osnovi podane pobude je Občina Izola kot  pripravljavec pristopila k postopku priprave in sprejemanja lokacijskega načrta. 
Načrtovalec lokacijskega načrta je PS Prostor d.o.o. Koper. Plačnik stroškov izdelave in sprejema lokacijskega načrta v celoti je pobudnik.
1. Vsebina lokacijskega načrta

Z lokacijskim načrtom (LN) se podrobneje načrtujejo posamezne prostorske ureditve. Z LN se določijo urbanistične in krajinske rešitve predvidene prostorske ureditve, določijo lokacijski in tehnični pogoji in usmeritve za projektiranje in gradnjo objektov; določijo drugi pogoji, zahteve in ukrepi za izvedbo načrtovane prostorske ureditve, ter za  pripravo projektov za pridobitev gradbenega dovoljenja po zakonu, ki ureja graditev objektov.

Predlog LN vsebuje odlok, besedilo in grafične prikaze, ki se nanašajo na obravnavane posege -  ureditveno območje, umestitev načrtovane ureditve v prostor s prikazom vplivov in povezav prostorske ureditve s sosednjimi območji, zasnove komunalne infrastrukture ter obveznost priključevanja objektov nanjo, rešitve in ukrepe za varstvo okolja, ohranjanje narave, varstvo kulturne dediščine ter trajnostno rabo naravnih dobrin, načrt parcelacije, etapnost izvedbe ter druge pogoje in zahteve za izvajanje LN.  
LN je tudi podlaga za Program opremljanja, ki se izdela za opremo zemljišč s komunalno infrastrukturo. Če se program opremljanja pripravi na podlagi občinskega lokacijskega načrta, je program opremljanja sestavina prilog k temu načrtu.

Lokacijski načrt se sprejme z odlokom.

2. Prostorske konference
Z namenom, da se pridobijo in uskladijo priporočila, usmeritve in legitimni interesi lokalne skupnosti, gospodarstva in interesnih združenj ter organizirane javnosti glede priprave prostorskega akta oziroma predvidene prostorske ureditve, se izvede prostorski konferenci (28. člen ZUreP-1) pred sprejemom programa priprave in pred javno razgrnitvijo prostorskega akta. 
Prva prostorska konferenca je bila dne 17.12.2004. Priporočila so bila vnesena v besedilo Programa priprave lokacijskega načrta za območje Belvedere v Izoli. Program priprave lokacijskega načrta za območje Belvedere v Izoli je bil sprejet in objavljen v Uradnih objavah občine Izola št. 6/05.

Druga prostorska konferenca  je bila dne 15.4.2005. Na tej je bil predstavljen predlog lokacijskega načrta. 
Priporočila obeh prostorskih konferenc (zapisnika) so priložena gradivu prostorskega akta, ki se posreduje v sprejem. 

3. Postopki javne razgrnitve, obravnave in uskladitve

3.1. Javna razgrnitev

Javno naznanilo in sklep o javni razgrnitvi in obravnavi predloga lokacijskega načrta Belvedere je bilo objavljeno v Uradnih objavah občine Izola št 10/2005 dne 28.04.2005.

Javna razgrnitev je trajala od 09.05.2005 do 09.06.2005. Predlog LN Belvedere, ki je bil javno razgrnjen v prostorih Uradov občine Izola ter v prostorih KS Jagodje - Dobrava, je vseboval krajšo obrazložitev, povzetek za javnost, predlog odloka, grafične prikaze in variantne rešitve. V času javne razgrnitve je bila izvedena javna obravnava predloga dne 24.05.2005 v prostorih restavracije hotela Belvedere, Dobrava 1a, Izola. 
O pripombah in predlogih, podanih v času javne razgrnitve, mora pripravljavec zavzeti stališča ter zagotoviti, da se prostorski akt dopolni v skladu s stališči do pripomb in predlogov (31. člen ZUreP-1). Županja občine Izola je skupaj z Odborom za okolje in prostor obravnavala predloge stališč in jih dne 20.7.2005. sprejela. 

3.2. Postopek sprejema

Po 33. členu ZUreP-1 se prostorski akt na osnovi stališč do pripomb in predlogov, danih v času javne razgrnitve prostorskega akta dopolni ter pozove pristojne nosilce urejanja prostora, da podajo mnenja k dopolnjenemu predlogu prostorskega akta. Tako dopolnjen predlog LN posreduje županja Občinskemu svetu v obravnavo in sprejem, skupaj s priporočili prostorskih konferenc, stališči, pripombami in predlogi. Lokacijski načrt se sprejme z odlokom.

4. Ocena posledic:

Sprejem lokacijskega  načrta je osnova za urejanje območja, gradnjo objektov, komunalne infrastrukture ter druge postopke.

Direktne finančne posledice sprejema so stroški izgradnje infrastrukturnih omrežij in naprav v sorazmernem deležu ter prihodek komunalni prispevek.

Gradivo:

· dopolnjen predlog odloka lokacijskega načrta Belvedere

· grafične priloge s prikazom morfoloških enot in ureditve 
Priloge: 

1. Zapisnika prve in druge prostorske konference

2. sprejeta stališča ter predlogi, pobude, zapisniki z javne razgrnitve in obravnave 

Besedni in grafični del dokumenta bosta pripravljalec in načrtovalec predstavila na sami seji Sveta.

Pripravil 

Urad za okolje, prostor, gospodarstvo in nepremičnine 

Barbara Miklavc, Jana Gojanović Purger

Breda PEČAN

· na sejo vabiti PS Prostor d.o.o. Koper, Vojkovo nabr.30, Koper

Na podlagi 23. člena Zakona o urejanju prostora (Ur.list RS, 110/02, 8/03, 58/03 – ZZK-1), 21. in 44. člena Navodil o vsebini posebnih strokovnih podlag in o vsebini prostorskih izvedbenih aktov (Ur. list SRS št. 14/85) ter 30. in 101. člena Statuta Občine Izola (Ur. objave Občine Izola št. 15/99,  18/00 in 8/05), je Občinski svet Občine Izola na …… seji dne ……….., sprejel 

O D L O K

o lokacijskem načrtu za območje Belvedere

I. PREDMET LOKACIJSKEGA NAČRTA

1. člen

(1) Sprejme se lokacijski načrt za območje Belvedere v Izoli, ki ga je izdelalo podjetje PS Prostor d.o.o., pod št. projekta U/056-2004.

2. člen

Lega območja 

(1) Ureditveno območje zajema površine turističnega kompleksa Belvedere. Velikost ureditvenega območja je 5.40 ha.

3. člen

Meja ureditvenega območja

(1) Meja ureditvenega območja poteka (proti vzhodu) od izhodiščne točke na stiku parcel št. 336 in št. 6003/1 na jugozahodnem vogalu območja tako, da poteka preko parc.št. 6003/1, nato po njenem južnem robu (cesta), na severovzhodu zajame parc.št.  363/1 in poteka poroti zahodu po severni meji parc.št. 349/2, prečka parcele št. 6032/1, 344/2, na zahodu prečka parcele št. 344/1, 228/1 in se nadaljuje po zahodni meji parc.št. 343/1, prečka  parc.št. 6004/1 (cesta), se nadaljuje proti jugu preko parc.št. 334/1 ter poteka po  zahodnem robu parcel št. 339/1, 337/1 in 336 do izhodiščne točke. 

(2) Vse parcele so v k.o 2628 Malija.

(3) Grafično je meja prikazana na katastrskem in topografskem načrtu iz 5. člena tega odloka.

4. člen

(1) V ureditvenem območju so predvideni naslednji posegi 

· gradnja objektov;

· rušenje objektov;

· nadomestne gradnje;

· dozidave;

· spremembe namembnosti in rabe; 

· urejanje prometnih površin;

· gradnja enostavnih objektov;

· urejanje energetske in komunalne infrastrukture;

· urejanje zelenih površin.

II.
SESTAVINE LOKACIJSKEGA NAČRTA

5. člen

Lokacijski načrt vsebuje

I
Odlok

II
Besedilo

· opis prostorske ureditve,

· urbanistično, arhitektonsko in krajinsko oblikovanje objektov in ureditev,

· rešitve prometne, energetske, vodovodne,in druge komunalne infrastrukture, 

· rešitve in ukrepi za varovanje okolja ohranjanje narave, varstvo kulturne dediščine ter trajnostno rabo naravnih dobrin,

· rešitve in ukrepi za obrambo ter varstvo pred naravnimi in drugimi nesrečami,

· gradbene parcele,

· faznost izvajanja,

· drugi pogoji in zahteve za izvajanje načrta,

III
Grafični del

1. Prikaz meje obravnavanega območja na DOF, M 1: 1500

2. Izsek iz PUP Belveder, M 1:2500

3. Prikaz meje obravnavanega območja na DKN,  M 1:500

4. Prikaz meje obravnavanega območja na topografskem načrtu,  M 1:500

5. Prikaz morfoloških enot, M 1:500

6. Ureditvena situacija, M 1:500

7. Geodetska zazidalna situacija, M 1:500

8. Prikaz posegov na DKN, M 1:500

9. Načrt gradbenih parcel, M 1:500

10. Zbirna karta komunalnih naprav, M 1:500

11. Prometna situacija M 1:500

12. Idejne zasnove objektov (tlorisi), M 1:500

13. Idejne zasnove objektov (pogledi in prerezi), M 1:500

III. 
SEZNAM PRILOG

6.člen

a) Povzetek za javnost

b) Izvleček iz prostorskih sestavin planskih aktov Občine Izola

c) Obrazložitev in utemeljitev lokacijskega načrta

d) Strokovne podlage

e) Smernice in mnenja nosilcev urejanja prostora

f) Seznam sprejetih aktov o zavarovanju in seznam sektorskih aktov in predpisov, ki so bili upoštevani pri pripravi lokacijskega načrta;

g) Spis postopka priprave in sprejemanja lokacijskega načrta

h) Program opremljanja zemljišč 

IV.
 FUNKCIJA OBMOČJA S POGOJI ZA IZRABO IN KVALITETO GRADITVE ALI ZA DRUGE POSEGE V PROSTOR

7. člen

(1) Obravnavano območje je prvenstveno namenjeno turizmu. Poleg tega je predvideno urejanje rekreacijskih površin, zelenih površin ter urejanje prometne in komunalne infrastrukture. Glede na namembnost, funkcijo in oblikovanje prostora se območje deli na morfološke enote:

· območje hotela; 

· območje depandans;

· območje bungalovov;

· območje bazenov in športnih površin;

· območje avtokampa;

8. člen

Območje hotela:

(1) Ob obstoječi restavraciji in depandansi »Palma« je predviden hotel s cca 60 sobami. V sklopu objekta je predviden bazen in wellness programi in podzemni parkirni objekt. Obstoječa restavracija se rekonstruira s povečanim vhodnim delom.

9. člen

Območje depandans:

(1) Obstoječi objekt recepcije se poruši in nadomesti z objektom (depandansa A) členjene oblike po vzoru (enakih tlorisnih in višinskih gabaritih) obstoječega sosednjega objekta. Streha je sestavljena iz simetričnih dvokapnic, kritih s korci. 

(2) Na zahodni strani obravnavanega območja je predviden nov objekt (depandansa B), prav tako v smislu ponovitve tlorisnih in višinskih gabaritov ter oblike strehe sosednje depandanse. Streha mora biti krita s korci. 

(3) Na severnem robu (ob oljčnem nasadu) je predviden objekt »torklja«. Objekt je pritličen, delno vkopan, namenjen prezentaciji in degustaciji. Streha mora biti simetrična dvokapnica, krita s korci.

10. člen

Območje bungalovov:

(1) Na severnih terasah avtokampa je predvidena odstranitev stacioniranih prikolic z montažnimi dograditvami. Na zgornji terasi je predvidena izgradnja zidanih pritličnih objektov (bungalovi 1 – 8) Objekti so pritlični in členjene oblike (kot je določena v zazidalni situaciji). Strehe morajo biti trokapnice (ne smejo imeti zatrepne stene).

11. člen

Območje bazenov in športnih površin:

(1) Predvideno je povečanje območja zunanjih bazenov. Ob obstoječem odprtem bazenu je predviden dodaten bazen. Ob bazenskem prostoru (ob cesti skozi hotelski kompleks) so predvideni servisni objekti za spremljajočo  ponudbo (spremljajoči program bazenov 1 - 3). Streha objektov je sestavljena iz simetričnih dvokapnic, kritih s korci. 

(2) Vzhodno od bazenskega dela je na strehi vkopanega parkirišča predvidena ureditev tenis igrišč. Uvoz v podzemno parkirišče je s predvidene deviacije dostopne ceste. 

(3) Na jugozahodnem delu območja je predvidena ureditev zelenih površin z gosto vegetacijo v smislu tamponske cone. Kampiranje in druge dejavnosti na območju zelenih površin med deviacijo dostopne ceste in mejo območja niso dovoljene.

(4) Na območju je možno urediti vhodno točko in površine za obiskovalce krajinskega parka.

12. člen

Območje avtokampa:

(1) Obstoječa ploščad za pranje prikolic se uredi kot pokrit prostor (nadstrešnica) za sezonsko prodajo (postavitev prodajnih miz). Streha mora biti simetrična štirikapnica, krita s korci. Nadstrešnice ni možno zastekliti ali jo obzidati z obodnimi zidovi. Nadstrešnica je lahko tudi tipski objekt, ki je pa mora biti usklajen z ostalo urbano opremo v  območju urejanja.

(2) V območju avtokampa ni možno posameznih lokacij šotora ali počitniške prikolice ograditi, ni možno izvesti nobene fiksne nadstrešnice in ni možno graditi nobenih začasnih objektov. 

V. 
POGOJI ZA URBANISTIČNO ARHITEKTONSKO OBLIKOVANJE OBMOČJA, OBJEKTOV IN DRUGIH POSEGOV

13. člen

(1) Hotelski kompleks Belvedere je v območju poselitvenih površin možno z novogradnjami zgostiti. Novi objekti in nadomestni objekti morajo biti načrtovani tako, da v prostoru ponovijo poselitveni vzorec v Istri (naselje na slemenu hriba). Posamezni objekti morajo biti zasnovani kot samostojne enote ali pa biti zaradi potrebnih večjih površin za načrtovano dejavnost oblikovani  tako, da imajo enotno pritličje medtem, ko so stavbne mase v višjih etažah oblikovane kot ločeni arhitekturni členi. 

(2) Gabariti objektov se morajo podrejati izpostavljeni legi območja in prostorskim danostim ter izrabi prostora. Posebno pozornost je potrebno posvetiti notranji razporeditvi programov, oblikovanju fasad, volumnov, glavnih vhodov in zunanjim ureditvam, orientiranim na glavne poti in smeri izpostavljene pogledom. Oblikovanje objektov mora upoštevati členjenost stavbnih mas. Pri gradnji objektov se je potrebno v čim večji meri izogibati odstranitvi obstoječega kvalitetnega drevja.

(3) Pred pričetkom izvajanja posegov se za vsako morfološko enoto določi tipologijo in zasnovo oblikovanja objektov (volumen, proporci, izbor materialov, gradbenih in oblikovnih detajlov, barv,…), ki je obvezujoča za vse objekte ne glede na faznost. Ob tem je potrebno pri načrtovanju prikazati in razčleniti kvalitetne oblikovne, funkcionalne in tehnološke rešitve, ki upoštevajo klimatske razmere, mediteransko tradicijo krajevne gradnje in gospodarnost glede vzdrževanja. 

(4) Obvezna je uporaba korcev (naklon streh je praviloma 18o – 22o). 

(5) Naknadno nameščanje tehnoloških, reklamnih ali drugih dodatkov na fasadah in strehah je dopustno le ob pogoju izdelave celovitega načrta fasade objekta, v katerem je ta element obravnavan kot konstrukcijska, barvna oblikovna in proporcijska sestavina zasnove objekta. 

(6) V območju urejanja ni dovoljeno postavljati reklamnih panojev, ki presegajo višino 2 m (merjeno od tal do zgornje kote reklamnega panoja).  Ni dovoljena postavitev "jumbo" reklamnih panojev. Prav tako ni možno na območju postaviti samostojno stoječih  antenskih stolpov z antenami za telekomunikacije. 

(7) Predvideti je poenotenje tipologije z zasnovo oblikovanja in standarde za miklrolokacije urbane opreme (predvsem svetilke, koši za smeti, klopi, varovalni količki in ograje, usmerjevalne table, cvetlična korita, ekološki otoki, …). 

14. člen

(1)  V lokacijskem načrtu prikazani  gabariti objektov vključujejo nadstreške, vetrolove, pokrite terase, atrije, balkone in dostopna stopnišča. Strešni napušči in venci niso zajeti znotraj določenih maksimalnih gabaritov. 

(2) V celoti vkopani prostori, funkcionalno vezani na obstoječe in predvidene objekte, dodatne parkirne vkopane površine, ki so pohodni (tlakovani ali ozelenjeni) in so s tem del zunanje ureditve, lahko odstopajo od pozidanih površin predvidenih s tem lokacijskim načrtom. Za pridobitev dovoljenja za gradnjo teh je potrebno izdelati tudi načrt zunanje ureditve in opredeliti morebitno dvojno rabo zemljišča/ parcele.

(3) Prej navedeni vkopani prostori in morebitne dodatne podkletitve objektov so dopustne, v kolikor ne ovirajo, prejudicirajo ali spreminjajo urbanistične zasnove, razmerja javnih in zasebnih površin ter bistveno ne spreminjajo obremenitve in zasnove komunalnih naprav in njihovih priključkov.

15. člen

(1) Vzdrževalna dela, rekonstrukcije, dozidave obstoječih objektov se izvajajo tako, da je dosežena enotna uskladitev s celotno stavbno maso objekta in skladno z oblikovanjem in materiali osnovnega objekta. 

(2) Obstoječa restavracija mora biti obnovljena tako, da se ohranijo vsi arhitekturni in oblikovni elementi, konstrukcijski detajli, oprema restavracije (obešalniki, tlakovanje, pult ipd). Uporabljeni morajo biti materiali, ki omogočajo prezentacijo kulturne dediščine. Možna je zamenjava vseh zasteklitev z novimi v večjem obsegu kot je obstoječe, vendar pa mora taka zasteklitev biti izvedena tako da ne bodo poškodovani arhitekturni elementi stavbe. Možna je izvedba povezovalne hodnikov v pritličju, ki povezujejo hotel in depandanso z  restavracijo. Ti morajo biti oblikovani enako kot je zasteklitev dela zunanje površine restavracije. Naklon in oblika strehe se ne sme spreminjati.
(3) Vse neustrezno oblikovane arhitekturne elemente, ki so tuji prezentaciji originalne arhitekture (zid pred kletnimi prostori na severni strani) je potrebno nadomestiti z arhitektonsko ustreznejšo in kvalitetnejšo rešitvijo.
16. člen

(1) Možno je preoblikovanje ali zmanjšanje tlorisnih gabaritov predvidenih objektov znotraj maksimalno dovoljenih tlorisnih in višinskih gabaritov, določenih s tem odlokom in prikazanih v grafičnem delu lokacijskega načrta. 

(2) Maksimalni tlorisni gabariti objektov:

·  hotel: 

· tri stavbne mase 23 m × 20 m z medsebojnimi povezavami širine 4 m;

· povezovalni trakt z obstoječo restavracijo členjene oblike max širine 36 m;

· zaključni trakt max 12 m × 13 m

· podzemno parkirišče max 23 m × 60 m

· depandansa A: 

· členjene oblike max. 14 m × 29 m

·  depandansa B:

· max. 16 m × 20 m 

· bungalovi:

· (1-6) členjene oblike max. 10 m × 15 m 

· (7, 8) členjene oblike max. 8 m × 10 m 

· »torklja«:

· max. 8 m × 12 m 

· nadstrešnica za sezonsko prodajo:

· max. 5 m × 13 m 

· spremljajoči programi bazenov:

· (1) členjene oblike max. 10 m × 25 m 

· (2,3) členjene oblike max. 10 m × 16 m 

· podzemno parkirišče pod tenis igrišči:

· max. 34 m × 51 m 

17. člen

(1) Maksimalni višinski gabariti objektov:  

· hotel:

· P1+P2+1 (kota P1 je enaka koti P1 depandanse Palma)

· konstrukcijska višina P1 in P2 je 3.50 m, nadstropja pa 3 m (globina korita bazena s tehnično etažo ni zajeta v etažno višino)

·  depandansa A: 

· P+1 (zahodni del)

· P+2 (vzhodni del)

· konstrukcijska višina etaž je 3 m 

· depandansa B:

· P+2 

· konstrukcijska višina etaž je 3 m 

· bungalovi:

· P 

· konstrukcijska višina etaže je 3 m 

·  »torklja«:

· P 

· konstrukcijska višina etaže je 4 m 

· nadstrešnica za sezonsko prodajo:

· P 

· konstrukcijska višina etaže je 3.5 m 

· spremljajoči programi odprtih bazenov:

· P1+P2 (kjer je etaža P1 s treh strani vkopana etaža in P2 etaža dostopna s osrednje komunikacije)

· konstrukcijska višina etaž je 3.5 m 

· parkirišče pod tenis igrišči:

· K  

· konstrukcijska višina etaže je 3 m 

(2) Tlorisni in višinski gabariti ter lokacija posameznih objektov so razvidni tudi iz grafičnih prilog. Etaža P1 je z ene strani vkopana etaža. 

18. člen

Gradbene parcele

(1) Načrt gradbenih parcel iz grafičnega dela temelji na določitvi posameznih gradbenih sklopov. Po realizaciji posegov se gradbene parcele v smislu funkcionalnih zemljišč lahko delijo ali združujejo, pri čemer se ne sme slabšati koncepta pozidave in predvidenih ureditev in drugih odprtih javnih površin.

(2) Območja dvojne rabe – kjer se prekriva namenska raba podzemne etaže in namenska raba na nivoju terena, morajo biti določena v projektni dokumentaciji (projekt zunanje ureditve, načrt parcelacije). Nadzemna ureditev mora biti skladna z rabo v ureditveni situaciji. 

(3) Za komunalne naprave javnega značaja na zasebnih zemljiščih je potrebno zagotoviti vpis služnosti.

19. člen

Urejanje zunanjih površin

(1) Načrtovanje in urejanje zunanjih površin mora upoštevati:

· prilagajanje terenskim razmeram;

· prilagajanje stavbnim strukturam glede oblikovanja posameznih ambientov;

· zasaditev drevja ob primarnih prometnicah in primarnih peš promenadah; 

· zasaditev drevja ali pergol za sončno zaščito teras, atrijev in parkirnih prostorov.

(2) V obravnavanem območju mora biti nova pozidava na slemenu griča ustrezno prikrita s posaditvijo ustreznih dreves, ki bodo dopolnila že obstoječo  zasaditev. Kot protihrupno zaporo je možno uporabiti gosto zasajen niz cipres, ki jih je možno uporabiti tudi kot zaščito proti vetru in prašenju.

(3) Pri urejanju brežin in teras je potrebno upoštevati lokalno značilno gradnjo teras. Največja višina opornega zidu terase je lahko 1.2 m, pri čemer je od 3/4 do 2/3 višine zidan oporni zid, od 1/4 do 1/3 višine pa je nasuta brežina v naklonu 1:1.5. Navedeni odnos višin se lahko uporabi tudi pri nižjih terasah. Največji naklon površine terase je 5%. V kolikor je višine terena med dvema terasama 0.8 m ali manj opornih zidov ni možno izvesti. Prehod se izvede z brežino naklona 1:1.5. Oporni zidovi teras morajo biti zidani v lokalnem kamnu (flišni peščenjak) v horizontalnih plasteh z vezanim vogali. Zunanji izgled opornega zidu mora ustvarjati videz suhe kamnite gradnje, zato je možna uporaba malte oz. veziva zidu samo na notranji strani opornega zidu. Najmanjša dovoljena debelina kamnitega zidu je 0.25 m. Stiki med kamni morajo biti minimalni. Zaključna vrsta kamna zidu mora biti visoka najmanj toliko kot je širok zid, da se onemogoči krušenje zadnje vrste položenega kamna. Velikost kamnov ne sme biti večja kot jo lahko premakneta in dvigneta dva odrasla človeka. Ni dovoljeno oblikovanje zidov z zastičenjem (fugiranjem),  gradnja s pokončno stoječimi kamni in izvedba opornih zidov v vidnem betonu ali opeki ter zasipavanje parcele če je prečni naklon parcele 5% ali manj.  

(4) Višine opornih zidov cest ali stavb so praviloma do 1.2 m, v primeru večjih razlik v višini terena pa se izvedejo s stopničastim premoščanjem in vmesno ozelenitviijo. V posebej utemeljenih primerih so (z ustrezno izvedbo in ozelenitvijo) višine opornih zidov do maksimalno 2.5 m. Oporni zidovi so lahko obloženi s kamnom lokalnega izvora na način kot so grajeni zidovi teras. Obloga ne sme biti tanjša od 0.25 m.  

20. člen

(1) Predvidene ozelenitve naj bodo izvedene s sredozemskim rastlinjem V sklopu projekta za pridobitev gradbenega dovoljenja je potrebno izdelati celovit načrt zunanje ureditve z zasaditvenim načrtom, v katerem se določi vrsto zasaditvenega materiala.  

21. člen

(1) Ureditev zelenih površin je obvezna za celotno območje urejanja. Prometno omrežje, komunalno omrežje in naprave ter zunanje ureditve morajo biti načrtovani in izvedeni tako, da omogočajo zasaditev drevoredov, predvidenih s tem lokacijskim načrtom. V primeru, da se pri izvedbenih projektih in sami izvedbi ugotovi vpliv drevoredne zasaditve na komunalne vode, je obvezno izvesti protikoreninske zaščite. V kolikor zunanje kontaktne površine to omogočajo, se lahko linija drevoreda smiselno zamakne.

VI. 
PROMET

22. člen

Motorni promet:

(1) Predvidena je izgradnja nove dostopne ceste širine 5.5 m (z enostranskim pločnikom širine 2 m), ki od vstopne točke do avtokampa zaobide hotelski kompleks. 

(2) Obstoječa pot na severozahodnem robu območja (od avtokampa proti plaži pod Belvederjem) se  rekonstruira in izvede v minimalni širini, potrebni primarno za pešce in intervencije. 

(3) Predvidena je rekonstrukcija obstoječih prometnih površin znotraj ureditvenega območja z dograditvijo pločnikov, kjer to prostorske razmere omogočajo.

(4) Prometni režim, ki mora obravnavati motorni, peš in intervencijski promet, se bo določil v posebnem projektu na podlagi preveritve prometnih tokov in značaja območja in je predpogoj za izdajo dovoljenja za gradnjo v območjih, ki na poti mejijo.

(5) Pri gradnji predvidene dostopne ceste je za vse ureditve, ki posegajo na parcelo glavne ceste, ter pri morebitnih prečkanjih komunalnih vodov preko glavne ceste, potrebno pridobiti soglasje in dovoljenje k projektu za gradbeno dovoljenje ter skleniti služnostne pogodbe s pristojnim upravljalcem (DRSC).

23. člen

Mirujoči promet:

(1) Predvidena je ureditev dodatnih parkirišč (za goste novega hotela, depandanse Palma in restavracije (cca 90 parkirnih prostorov) nivojsko in v podzemni etaži. Za druge obiskovalce so predvideni parkirni prostori v podzemni etaži pod tenis igrišči (cca 65 parkirnih prostorov). Ostali obstoječi parkirni prostori se obnovijo. 

(2) Glede na namembnost je potrebno zagotoviti naslednje število parkirnih prostorov:

· 1 parkirni prostor na hotelsko sobo;

· 1 parkirni prostor na bivalno enoto v bungalovih;

· 1 parkirni prostor na 3 sedeže v gostinskem lokalu (pri čemer se ne upošteva sedežev penzionskih restavracij);

· 1 parkirni prostor na 15 m2 plažne površine odprtih bazenov

24. člen

Peš površine:

(1) Vsi glavni dostopi do objektov, primarne pešpoti in parkini prostori morajo biti oblikovani brez arhitektonskih ovir, tako da so uporabni za funkcionalno ovirane ljudi. Ob novi dostopni cesti je predviden enostranski pločnik širine 2 m, ki se nadaljuje ob obstoječi dostopni cesti do križišča s cesto Izola - Portorož. 

VII.
 KOMUNALNA IN ENERGETSKA INFRASTRUKTURA

25. člen

(1) V sklopu izdelave projektne dokumentacije, pred pričetkom del, je potrebno evidentirati in upoštevati stanje komunalne infrastrukture s specifiko konfiguracije terena, navesti dokumentacijo, po kateri se ali se bodo urejala kontaktna in vplivna območja ter na osnovi teh uskladiti in izdelati projekte, vključno z ureditvijo zunanjih površin in hortikulturno ureditvijo. Izdelava projektne dokumentacije za komunalne naprave mora potekati istočasno in medsebojno usklajeno z upoštevanjem potrebnih odmikov med posameznimi omrežji (vzporedni poteki, križanja…). Omrežja se izvede podzemno. 

(2) Vse objekte v območju je potrebno priključiti na komunalna omrežja.

(3) Zasnove komunalnih omrežij morajo upoštevati zasnovo drevorednih ureditev. V izogib nepotrebnim in dodatnih prekopom je smotrno pri načrtovanju in izvedbi omrežij preveriti in izvesti tudi napeljave za kasnejše uporabnike. 

(4) V kolikor bi prišlo do plinifikacije območja, je na obravnavanem območju možna izvedba plinovodnega omrežja. 

(5) V sklopu gradnje in rekonstrukcije komunalnega in energetskega omrežje so predvideni posegi tudi izven meje ureditvenega območja LN in se izvajajo skladno z določili prostorskih aktov na tangiranem območju.

26. člen

Fekalna kanalizacija:

(1) Predvidena je izgradnja kanalizacijskega omrežja v ločenem sistemu. Omrežje fekalne kanalizacije se v dveh krakih (po deviirani cesti in skozi hotelsko območje) priključuje na fekalni kolektor M1 na vzhodni strani obravnavanega območja. Razbremenjevanje fekalne kanalizacije v meteorni odvodni sistem ni dovoljeno. 

(2) Fekalna kanalizacija mora biti dimenzionirana tako, da je omogočeno priključevanje sosednjih objektov izven ureditvenega območja. S tem nastali dodatni stroški in opredelitev faznosti se določi v programu za komunalno opremljanje. 

27. člen

Meteorna kanalizacija:

(1) Meteorne vode se z obravnavanega območja vodijo v dveh krakih (po deviirani cesti in skozi hotelsko območje). Obstoječa mešana kanalizacija v hotelskem območju se nameni in usposobi za meteorno kanalizacijo. V  prvi fazi se obstoječi opuščeni fekalni kanal na severovzhodni strani območja v dolžini cca 140 m usposobi za priključevanje meteorne kanalizacije iz obravnavanega območja, od tu dalje pa izvede nov meteorni kanal s končno dispozicijo v morju (s podvodnim izpustom) pod Belvederjem. Za poseg na vodno zemljišče je treba pridobiti pogodbo o služnosti. 

(2) V drugi fazi je predvidena dograditev meteornega kanala na odseku, kjer se je v prvi fazi uporabil opuščeni fekalni kanal.

(3) S predvidenimi posegi se ne smejo poslabšati obstoječe odtočne razmere meteorne vode. V meteorni odvodni sistem se lahko spušča le čista voda, ki ustreza kvaliteti vode določeni z uredbo o kvaliteti vode.

28. člen

Elektroenergetsko omrežje:

(1) Za napajanje območja je predvidena gradnja TP ter ustrezna vključitev v 20 kV omrežje. TP mora biti zgrajena na napetost 20/0,4 kV in nazivno moč 630 (1000) kVA. Dostopna mora biti za tovornjak z dvigalom skupne teže 20 t, če pa bo v objektu za druge namene, mora biti locirana v pritličju na vogalu zgradbe in neposredno dostopna od zunaj. 20 kV kablovodi morajo biti zgrajeni s standardnimi 20 kV kabli. v kabelski kanalizaciji v celotni trasi. NN omrežje mora biti zgrajeno v težki radialni izvedbi s šivanjem v priključnih omarah in z zaščitnim ukrepom pred električnim udarom s samodejnim odklopom napajanja. V kolikor se bo z razvojem območja pokazala potreba po dodatnih zmogljivostih, je v LN prikazana lokacija eventualne dodatne TP.

29. člen

Vodovodno omrežje:

(1) Vodna oskrba se do izgradnje vodohrana Šalet II in povezovalnega cevovoda do obravnavanega območja zagotavlja iz vodohrana Šalet. Predvidena je gradnja, rekonstrukcija in dograditev razdelilnega omrežja skladno s pogoji upravljalca.

30. člen

Telefonsko omrežje:

(1) Predvidena je rekonstrukcija obstoječega in dograditev novega telefonskega omrežja z navezavo na telekomunikacijsko omrežje ob cesti Izola – Strunjan in v nadaljevanju do območja »Pod vinogradi« v Jagodju. Upoštevati je potrebno traso medkrajevnega telekomunikacijskega kabla Koper – Portorož. 

31. člen

Plinovodno omrežje:

(1) Oskrba z utekočinjenim naftnim plinom je možna individualno za posamezne objekte z vgraditvijo plinskih rezervoarjev (po možnosti podzemnih) ali s skupno plinsko postajo ustrezne zmogljivosti z vkopanimi rezervoarji in podzemnim razvodom plinskih cevi do posameznih objektov. Vsa plinska instalacija mora biti izvedena za kasnejšo morebitno uporabo zemeljskega plina. Plinovodna instalacija naj v čim večji meri poteka izven cestišča (pločniki, zelenice ipd.).

32. člen

Zbiranje odpadkov:

(1) Odvoz odpadkov se vrši na komunalno deponijo. V projektih za gradnjo morajo biti določena mesta za postavitev zabojnikov za ločeno zbiranje odpadkov, primerno oblikovana, ozelenjena in zaščitena pred vremenskimi vplivi.

(2) Odjemni prostori in ekološki otoki morajo biti usklajeni z občinskim odlokom o ravnanju z odpadki. Dovozne in servisne ceste morajo biti projektirane in izvedene tako, da bo omogočen nemoten odvoz.

VIII.
 DRUGI POGOJI ZA IZVEDBO PROSTORSKIH POSEGOV

33. člen

Ohranjanje narave:

(1) Obravnavano območje se nahaja na območju zavarovanega območja Krajinski park Strunjan in predlagane naravne vrednote Strunjanski polotok ter meji na Naravni rezervat Strunjan in naravno vrednoto Izola – Strunjan – drevored.

(2) Pri načrtovanju posegov v prostor se upoštevajo usmeritve, izhodišča in pogoji za varstvo zavarovanih območij in naravnih vrednot navedeni v strokovnem gradivu »Naravovarstvene smernice za Lokacijski načrt za območje Belvedere v Izoli (ZRSVN, OE Piran, april 2005)«. 

34. člen

Varovanje kulturne dediščine:

(1) V območju lokacijskega načrta se nahajajo območja in objekti kulturne dediščine:

· Kulturna krajina Strunjan;

· Loret nad Izolo, hotelski kompleks Belvedere, EŠD 14 286;

(2) Za vse posege mora investitor pridobiti kulturnovarstvene pogoje in kulturnovarstveno soglasje, ki jih izda Zavod za varstvo kulturne dediščine Slovenije, Območna enota Piran.

35. člen

Hrup:

(1) Pri projektiranju, gradnji in obratovanju objektov morajo projektanti, izvajalci in investitorji upoštevati določbe o maksimalnih dovoljenih ravneh hrupa za taka okolja.

(2) Z aktivnimi in pasivnimi protihrupnimi ukrepi je potrebno zagotoviti dovoljene ravni hrupne obremenjenosti v delovnem in bivalnem okolju. V projektni dokumentaciji je potrebno izdelati načrt zunanje ureditve z ozelenitvijo in drugim oblikovanjem protihrupne zaščite. Določiti je potrebno način poslovnega upravljanja območja z ukrepi preprečevanja oziroma zmanjševanja hrupa, motenja sosedov ipd.

(2) Obravnavano območje spada ob upoštevanju namenske rabe prostora v prostorskih sestavinah planskih aktov občine v III. območje varstva pred hrupom.

36. člen

Varstvo zraka:

(1) Za varstvo zraka pred prekomernimi emisijami v območju se izvede ustrezne ukrepe. Priporoča se oskrba objektov iz plinovodnega omrežja oziroma drugi okoljsko neoporečni načini ogrevanja ter uporaba energij, ki povzročajo čim manjše emisije v ozračje in omogočajo združevanje kurilnih mest. 

(2) Podzemno parkirišče mora biti načrtovano in izvedeno skladno s predpisi tako, da zagotavlja prezračevanje podzemnih prostorov in okolju ustrezno nemoteče odvajanje plinov.

(3) Med izvajanjem gradbenih del je potrebno preprečiti emisije prahu (nesprejemljive emisije prahu iz gradbenih in posebno še transportnih površin). Možni ukrep je vlaženje teh površin ob sušnem in vetrovnem vremenu.

37. člen

Varstvo tal in voda:

(1) Vse prometne površine morajo biti izvedene z ustrezno prevleko in odvodnjavanjem preko lovilcev olj v kanalizacijo. Fekalne in ostale onesnažene vode ni dovoljeno razbremenjevati v meteorni odvodni sistem. Fekalna kanalizacija mora biti izvedena vodotesno. Zagotavljanje bazenske vode je predvideno iz vodovodnega omrežja. Izpust bazenske vode je speljan v fekalno kanalizacijo.

(2) Meteorne vode s površin mirujočega prometa (tudi pokritih parkirnih površin) je potrebno speljati preko lovilcev olj in maščob. V primeru skladiščenja nevarnih in škodljivih snovi je potrebno z ustreznimi ukrepi preprečiti možnost onesnaženja okolja in izdelati interventni plan ukrepanja v primeru ekološke nesreče. 

(3) Na območju avtokampa je potrebno posebno pozornost posvetiti onesnaževanju v primeru razlitja ali razsutja nevarnih tekočin ali drugih materialov. V tem primeru je potrebno onesnaženi material pred odlaganjem na začasno ali trajno odlagališče preiskati skladno z določili Pravilnika o ravnanju z odpadki (Ur. list RS 20/2001). S preiskavami se opredeli pravilni način deponiranja ali drugega načina odstranjevanja. Preiskavo izvede ustrezna strokovna institucija, pooblaščena s strani Ministrstva za okolje in prostor. Pred začetkom odstranjevanja mora biti določena tudi lokacija začasnega odlagališča.

(4) Na celotnem območju gradbišča, transportnih in manipulativnih površin je potrebno zagotoviti zbiranje in odstranjevanje odpadne embalaže, ki vsebuje še ostanke hidroizolacijskih materialov ter drugih sredstev, s katerimi se bodo izvajala gradbena dela.

38. člen

Varstvo pred požarom:

(1) Pri pripravi prostorskega akta so upoštevani prostorski in gradbeno tehnični ukrepi, s katerimi so zagotovljeni:

· pogoji za varen umik ljudi in premoženja iz objekta (ustrezna kapaciteta poti umika, ustrezna razporeditev poti umika, ustrezno število poti umika, ustrezne dostope do poti umika); 

· potrebni odmiki med objekti, ki upoštevajo smernice in na osnovi teh so postavljene ustrezne požarne ločitve objektov s katerimi se zagotavlja omejevanje širjenja ognja ob požaru;

· zadostna oskrba z vodo, ki upošteva ognjeodpornost konstrukcije objekta in gorljivih materialov v objektu in predvideno prostornino objekta oziroma največjega požarnega sektorja (požarna voda mora biti zagotovljena ali iz vodovodnega omrežja ali z drugimi tehničnim rešitvami; požarna voda mora biti zagotovljena pred tehničnim pregledom objektov);

(2) V okviru definiranih ukrepov pri načrtovanju izgradnje objektov so upoštevana požarna tveganja:

· povečana možnost uporabe požarno nevarnih snovi in tehnoloških postopkov je zajeta in se omejuje na določene posamezne prostore, kateri pa imajo definirane gradbene in tehnološke ukrepe; 

· pri intervencijskih dostopih je upoštevana nosilnost poti minimalno 10 ton osnega pritiska, minimalna širina poti 3,5 m, svetla višina poti minimalno 3,5 m na katerikoli točki, odmik od objektov je minimalno 3 m in maksimalno 9 m z ustreznimi vzdolžnimi in prečnimi nakloni;

· postavitvene površine (za nosilnost osnega pritiska 10 ton) in z ustreznimi vzdolžnimi in prečnimi nakloni zajemajo minimalno širino 3,5 m, na strani od objektov pa je ob postavitveni površini pas proste površine širine 2 m potreben za manipulacijo gasilske lestve;

· s površinami za umik ljudi, predvidenimi na zunanjih dvoriščnih in parkirnih površinah.

39. člen

Zdravstveno tehnični in higienski pogoji

(1) Za vse načrtovane posege morajo projekti za pridobitev gradbenega dovoljenja upoštevati zdravstveno tehnične in higienske predpise:

· Pravilnik o higieni živil (Ur. list RS št. 60/02, 104/03, 11/04, 51/04)

· Pravilnik o pitni vodi (Ur. list RS št. 19/04)

· Pravilnik o ravnanju z organskimi odpadki (UR. list RS št. 37/04)

· Pravilnik o ravnanju z odpadnimi olji in mastmi (Ur. list RS št. 42/04)

· Zakon o omejevanju uporabe tobačnih izdelkov (Ur. list RS št. 57/96, 119/02)

· Zakon o nalezljivih boleznih (Ur. list RS št. 69/95)

· Pravilnik o minimalnih sanitarno-higienskih pogojih za opravljanje dejavnosti frizerskih,kozmetičnih in podobnih storitvah (Ur. list SRS št. 1/88, RS št. 33/93)

· Pravilnik o minimalnih higienskih in drugih zahtevah za kopalne vode (Ur. list RS št. 73/03)

· Pravilnik o tehničnih ukrepih in zahtevah za varno obratovanje kopališč in za varstvo pred utopitvami na kopališčih (Ur. list RS št. 88/03)

· Pravilnik o razvrstitvah kopališč in organizacijskih ukrepih za varstvo pred utopitvami (Ur. list RS št. 88/03)

40. člen

Gradnja enostavnih objektov:

(1) Gradnja enostavnih objektov je možna skladno s Pravilnikom o vrstah zahtevnih, manj zahtevnih in enostavnih objektov, o pogojih za gradnjo enostavnih objektov brez gradbenega dovoljenja in o vrstah del, ki so v zvezi z objekti in pripadajočimi zemljišči (Ur. list RS št. 114/03, 130/04) ter ob upoštevanju značaja in namenske rabe območja.

IX. 
FAZNOST IZVAJANJA

41. člen

(1) Dopustno je fazno izvajanje. Vsak izvedeni del posamezne faze mora tvoriti zaključen prostorski del s komunalno in prometno infrastrukturo, zunanjo ureditvijo in ustreznim številom parkirnih prostorov in ne sme ovirati ali prejudicirati izvedbe drugih z LN predvidenih objektov in ureditev ter normalne rabe območja. 

(2) Izvajanje vkopanega parkirnega objekta s športnimi površinami na strehi lahko poteka fazno tako, da se najprej izvede del športnih igrišč, na preostalem delu pa nivojska parkirišča, ki se v naslednjih fazah izvedejo kot podzemna parkirišča. 

(3) Pri izgradnji meteornega kanala se za odvajanje meteornih vod v I. fazi izvedbe lahko uporabi del obstoječega kanala mešane kanalizacije (v dolžini cca 140 m), ki se bo po potrebi saniral.

X.
 ZAČASNA RABA ZEMLJIŠČ

42. člen

(1) Do pričetka gradnje predvidenih objektov in naprav se zemljišča in objekti lahko uporabljajo v sedanje in druge namene pod pogojem, da to ne vpliva moteče na sosednja zemljišča, funkcijo in urejenost območja in ne ovira načrtovanih posegov. Na objektih, predvidenih za rušenje, so možna le vzdrževalna dela.

XI. 
OBVEZNOSTI INVESTITORJEV IN IZVAJALCEV PRI IZVAJANJU LOKACIJSKEGA NAČRTA

43. člen

(1) Poleg splošnih pogojev morata investitor in izvajalec upoštevati določilo, da se načrtovanje in izvedba posegov opravi na tak način, da so ti čim manj moteči ter tako, da ohranijo ali celo izboljšajo gradbeno tehnične in prometno varnostne ter okoljevarstvene razmere.

(2) Med investitorjem načrtovane prostorske ureditve in občino se sklene urbanistična pogodba.

(3) Pri zemeljskih izkopih se morajo upoštevati določila predpisov o ravnanju s plodno zemljo. Izkopani material se uporabi za nasipe, planiranje terena in zunanjo ureditev, preostanek pa se mora tretirati in deponirati skladno z veljavno zakonodajo.

44. člen

(1) Med gradnjo je potrebno omogočiti čim manj moteno funkcioniranje sosednjih objektov in površin, kar mora biti zagotovljeno z načrtom spremljanja stanja (monitoring) in načrti ureditve gradbišč. Poleg tega je potrebno izvajati omilitvene ukrepe za preprečevanje prekomernega prašenja, prekomernih hrupnih obremenitev in vibracij. S ciljem, da se zagotovi čim manjše vplive na bivalne razmere v soseščini (predvsem: hrup, prah in tresljaji) je potrebno v načrtih za izbor tehnologije in organizacijo gradbišča razčleniti tehnične rešitve in način izvajanja gradbenih del. V primeru potrebe po uporabi miniranja je potrebno predhodno izdelati podrobnejši projekt za ureditev in organizacijo gradbišča. V tem primeru mora biti utemeljen izbor tehnologije glede preprečitve motečih emisij prahu, hrupa in poškodb na obstoječih objektih zaradi tresljajev. 

XII.
 TOLERANCE PRI IZVEDBI LOKACIJSKEGA NAČRTA

45. člen

(1) Možno je preoblikovanje ali zmanjšanje tlorisnih gabaritov znotraj gradbenih linij objektov, prikazanih v grafičnem delu. Preoblikovanje tlorisnih gabaritov podzemnih objektov in povečanje števila podzemnih etaž je dopustno, v kolikor se ne spreminja urbanistične in prometne zasnove in ne slabša okoljskih pogojev ter zagotovi priključevanje na komunalno omrežje. Možnost tolerance višinskega gabarita pri objektih je do +30 cm od kot, prikazanih v grafičnem delu.. Sprememba namembnosti hotelskih enot (objektov), depandans in bungalovov v stanovanjske namene ni možna. 

46. člen

(1) Pri realizaciji lokacijskega načrta so dopustni odmiki tras komunalnih naprav in prometnih ureditev od prikazanih, v kolikor gre za prilagajanje stanju na terenu, izboljšavam tehničnih rešitev, ki so primernejše z oblikovalskega, prometno tehničnega, ozelenitvenega ali okoljevarstvenega vidika, s katerimi pa se ne smejo poslabšati prostorski in okoljski pogoji ali prejudicirati in ovirati bodoče ureditve, ob upoštevanju veljavnih predpisov za tovrstna omrežja in naprave. Pod enakimi pogoji je za izboljšanje stanja opremljenosti območja možno izvesti dodatna podzemna omrežja in naprave.

(2) Meteorni kanal (od območja LN do morja) se lahko izvede v ustrezni odprti ali kanalizirani izvedbi z možnostjo navezave na obstoječi kanaliziran izvir (na območju plaže pod Belvederjem), v kolikor sedanja izvedba to dopušča. 

(3) Dovoljena so odstopanja, ki so rezultat usklajevanja načrtov prometnic in križišč v kontaktnih območjih s sosednjimi prostorskimi izvedbenimi akti. 

XIII. 
PREHODNE IN KONČNE DOLOČBE

47. člen

(1) S sprejetjem tega odloka prenehajo v ureditvenem območju, ki je predmet tega LN, veljati določila Prostorskih ureditvenih pogojev Belvedere (Ur. objave št. 2/00).

48. člen

(1) Lokacijski načrt za območje Belvedere v Izoli je stalno na vpogled v prostorih uradov Občine Izola.

49.člen

(1) Nadzor nad izvajanjem tega odloka opravlja pristojni Inšpektorat RS Ministrstva za okolje in prostor.

50. člen

(1) Ta odlok začne veljati petnajsti dan po objavi v Uradnih objavah občine Izola.

Številka:  350-05-21/2004
















Županja











Breda Pečan
Dopolnjen predlog

� Odlok o spremembah in dopolnitvah prostorskih sestavin dolgoročnega družbenega plana občine Izola za obdobje 1986-1990 – 2000 (območje Belvedere) – Uradne objave občine Izola št.1/00

